“หุ้นเอเชีย” ดีดกลับ รับแรงช้อนซื้อคืน-รอความชัดเจน “เฟด” ปรับขึ้นดอกเบี้ย
“ตลาดหุ้นเอเชีย” เปิดดีดกลับ หลังนักลงทุนเข้าช้อนซื้อหุ้นที่ปรับตัวลงอย่างหนักในวันแรกของสัปดาห์ รับแรงกดดันเฟดส่งสัญญาณจะเดินหน้าปรับขึ้นอัตราดอกเบี้ย เพื่อสกัดเงินเฟ้อ พร้อมกังวัลภาวะเศรษฐกิจจีน
“หุ้นเอเชีย” ดีดกลับ หลังนักลงทุนเข้าช้อนซื้อหุ้นที่ร่วงหนัก แม้ว่ารอความชัดเจนเรื่อง “เฟด” ปรับขึ้นดอกเบี้ย
30 ส.ค. 2565

ผู้สื่อข่าวรายงานว่า ตลาดหุ้นเอเชียเปิดบวกเป็นส่วนใหญ่ในวันนี้  เนื่องจากนักลงทุนเข้าช้อนซื้อหุ้นที่ปรับตัวลงอย่างหนักในวันแรกของสัปดาห์ โดยได้รับแรงกดดันจากการแสดงความเห็นของนายเจอโรม พาวเวล ประธานธนาคารกลางสหรัฐ (เฟด) ที่ส่งสัญญาณว่าเฟดจะเดินหน้าปรับขึ้นอัตราดอกเบี้ยต่อไป เพื่อสกัดเงินเฟ้อ
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,086.72 จุด เพิ่มขึ้น 207.76 จุด หรือ +0.75%, ดัชนี HSI ตลาดหุ้นฮ่องกงเปิดวันนี้ที่ 20,062.73 จุด เพิ่มขึ้น 39.51 จุด หรือ +0.20% และดัชนี SSE Composite ตลาดหุ้นจีนเปิดวันนี้ที่ 3,240.18 จุด ลดลง 0.55 จุด หรือ -0.02%
ตลาดหุ้นสหรัฐปรับตัวลงเมื่อคืนนี้ โดยดัชนี S&amp;P500 ลบ 0.67% แตะที่ 4,030.61 และดัชนี Nasdaq ร่วง 1.02% แตะที่ 12,017.67
ดัชนีเฉลี่ยอุตสาหกรรมดาวโจนส์ปรับตัวลง 184.41 จุด หรือ 0.57% แตะที่ 32,098.99 โดยดาวโจนส์ร่วงกว่า 300 จุดในช่วงแรกของรอบการซื้อขาย ก่อนปรับตัวขึ้นในช่วงสั้น ๆ ส่วนหุ้นฟิวเจอร์สหรัฐปรับตัวขึ้นเล็กน้อย หลังร่วงติดต่อกันเป็นวันที่ 2
“ดูเหมือนว่านักลงทุนจะยังคงอยู่ระหว่างซึมซับผลลัพธ์จากการกล่าวสุนทรพจน์ของนายพาวเวล โดยเขาไม่เพียงแต่ปฏิเสธแนวคิดเรื่องการใช้นโยบายการเงินเชิงผ่อนคลายเท่านั้น แต่ยังเน้นย้ำถึงความจำเป็นในการเดินหน้าปรับขึ้นอัตราดอกเบี้ย และดำเนินนโยบายการเงินแบบเข้มงวด เพื่อฉุดเงินเฟ้อกลับสู่เป้าหมาย” นายโรดริโก คาทริล นักกลยุทธ์ของเนชันแนล ออสเตรเลีย แบงก์กล่าว 
ขณะที่นักลงทุนวิตกเกี่ยวกับภาวะเศรษฐกิจจีน ท่ามกลางมาตรการควบคุมการแพร่ระบาดของโรคโควิด-19 ครั้งใหม่ ซึ่งส่งผลกระทบต่ออุปสงค์ภายในประเทศ และภาวะขาดแคลนพลังงานท่ามกลางคลื่นความร้อนสูงนั้นส่งผลกระทบต่อภาคการผลิตด้วย